એ સમયમાં ભારતમાં સૌપ્રથમ રૉયલ કૉલેજ ઑફ રેડિયોલૉજિસ્ટ્સ, બ્રિટનની ફેલોશિપ મેળવીને આવનારા એ પહેલા ડૉક્ટર હતા. ડૉ. જંખારિયા નાયર હૉસ્પિટલ, સૈફી હૉસ્પિટલ અને જસલોક હૉસ્પિટલમાં લેક્ચર્સ લેવા પણ જાય છે અને વિદ્યાર્થીઓને રેડિયોલૉજી ભણાવે છે. છેલ્લાં ૪૮ વર્ષથી સિદ્ધાંતો પર ચાલનારા ડૉ. ગોવિંદ જંખારિયા કહે છે, ‘અમારે ત્યાં દરદી ટેસ્ટ માટે આવે અને જો અમે તેનું નિદાન બરાબર ન કરીએ તો દરદીના ઇલાજમાં ગરબડ થઈ શકે છે. આવું ખોટું કામ કરવું જ નહીં જેથી આપણે કારણે કોઈ હેરાન થાય. બીજું એ કે આટલાં વર્ષોથી અમારે ત્યાં નિયમ છે કે એક પણ દરદી એમનેમ પાછો ન જવો જોઈએ. જે ગરીબ છે અને ટેસ્ટના પૈસા ચૂકવી શકે એમ નથી તેમની પણ અમે ટેસ્ટ કરીએ છીએ.’